b'\n_START_ARTICLE_\nPape\xc5\xbe Melkijad\n_START_SECTION_\n\xc5\xbdivljenjepis\n_START_PARAGRAPH_\n28. oktobra 312 je cesar Konstantin Veliki premagal Maksencija pri Milvijskem mostu. Februarja 313 je skupaj s sovladarjem Licinijem izdal tako imenovani Milanski odlok, v katerem je zajam\xc4\x8dena svoboda veroizpovedi za vse vere, tudi za kr\xc5\xa1\xc4\x8danstvo. To je pomenilo novo obdobje v odnosih med pogansko dr\xc5\xbeavo in kr\xc5\xa1\xc4\x8danstvom, ki je do tedaj veljalo za dr\xc5\xbeavnega sovra\xc5\xbenika in izena\xc4\x8denje kristjanov s pogani; s tem odlokom je uradno prenehalo tristoletno preganjanje in za\xc4\x8delo se je sodelovanje. Tako je bil Melkijad prvi pape\xc5\xbe, ki je v resni\xc4\x8dni svobodi mogel opravljati svoje poslanstvo. _NEWLINE_Ko je Konstantin osvojil Rim, je podaril pape\xc5\xbeu Lateransko pala\xc4\x8do, ki bo odslej pape\xc5\xa1ka rezidenca in upravno sredi\xc5\xa1\xc4\x8de kr\xc5\xa1\xc4\x8danstva. Cerkevi so vrnili tudi zajeto premo\xc5\xbeenje._NEWLINE_V letu 313 je Miltijad vodil Lateransko sinodo v Rimu, ki je oprostila pravilno izvoljenega \xc5\xa1kofa Cecilijana iz Kartagine in obsodila Donata ter njegovo lo\xc4\x8dino imenovano donatizem. Povabili so ga tudi na cerkveni zbor v Arles, toda prej je umrl.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nNjegov god je 10. januarja (prej 10. decembra); to je dan njegove smrti._NEWLINE_Pokopan je v Kalistovih katakombah v Rimu.'